Hoffmanns eventyr
Hoffmanns eventyr, fr. Les contes d'Hoffmann, opera med prolog, tre akter og epilog af Jacques Offenbach. Librettoen er af Jules Barbier (1825-1901) og Michel Carré (1822-1872) efter tre fortællinger af E.T.A. Hoffmann, Der Sandmann, Rath Krespl og Abendteuer in der Sylvesternacht, i hvilke Hoffmann selv er hovedpersonen, ligesom han er det i operaen.
Hoffmanns eventyr blev uropført på Opéra-Comique i Paris i 1881, året efter Offenbachs død. Da værket ikke var færdigt fra komponistens hånd, fuldførte hans ven Ernest Guiraud (1837-1892) orkestreringen og komponerede recitativerne.
Det mest berømte nummer i operaen, Barcarole (Belle nuit, ô nuit d'amour) fra 2. akt, blev oprindelig ikke skrevet til Hoffmanns eventyr, men til operaen Die Rheinnixen (fr. Les fées du Rhin) fra 1864.